ફાઈનલી આજે ઉતરાણનો દિવસ આવી પહોંચ્યો હતો. ભાલુકા ઘેરાથી પાછા વળતી વેળાનું ઓઝલ થતી જતી કુદરત, જેણે અમને પોતાનામાં સમાવ્યા એ મલયભૂમિને ભારે મનથી અલવિદા કહેતા અમે વળતું ટ્રેકિંગ શરુ કર્યું. એક સત્ય હકીકતથી અચરજ થશે પરંતુ ૫૦ કિમી જેવું ચાલવા છતાં એક પણ દિવસ અમને પગ નથી દુઃખ્યા, જાણે કે પગને વહેવાનો લય મળી ગયો હતો! ચાર દિવસીય ટ્રેકમાં અમે સતત નવી ઉર્જા અનુભવી છે, નવા ખડકો અને નવી દિશામાંથી આવતા નવા નઝારા, વનસ્પતિ અને ફૂલોની નવી ખૂશ્બુએ નવી યાદો કંડારી છે. જાણે કે એ હિમાચલની ભૂમિએ અમને વશમાં કરી લીધા હતા. વળતી વખતે આખી રાત પડેલા વરસાદના લીધે પાછા ફરતા હિમાચલની ધરતીના કાદવમાં ખૂંપાવાનું પણ સૌભાગ્ય મળ્યું. સમગ્ર ચાર દિવસ દરમિયાન જે ઝરણાંના પાણીથી અમને સતત ચાલવાની શક્તિ મળી, એ ઠંડા પાણીનો સ્વાદ કોઈપણ મિનરલ વોટરની તોલે ન આવી શકે! સતત પાંચ-છ કલાક ચાલ્યા બાદ અમે અઢળક સ્મૃતિઓ, અઢળક ફોટા અને અઢળક આનંદ લઈને હિમાચલમાં ખુદના અસ્તિત્વના પગલા પાડીને હમ્પટા ડેમ પહોંચ્યા!